“ซัดต้ม”การละเล่นพื้นบ้าน งานชักพระ ยะลา สร้างความสนุกสนานสร้างรอยยิ้มให้กับประชาชน
ซัดต้มเป็นอีกหนึ่งกิจกรรมในงานประเพณีชักพระ จังหวัดยะลา ซึ่งเทศบาลนครยะลาจัดขึ้น ที่ศูนย์เยาวชนเทศบาลนครยะลา ระหว่างวันที่ 11-14 ตุลาคม 2565 และได้รับความสนใจ ทั้งจากผู้ชม ผู้เข้าแข่งขัน เด็ก ผู้ใหญ่ ในพื้นที่ 4 จังหวัดชายแดนภาคใต้ ที่เดินทางมาจากวัดต่างๆ  ซึ่งได้นำเรือพระมาเข้าร่วมชุมนุม สมัครเข้าร่วมการแข่งขัน โดยฝ่ายชายมีผู้สมัคร  จำนวน 17 คน  ส่วนฝ่ายหญิง มีจำนวน 8 คน ทั้งหน้าใหม่และหน้าเก่า ที่เคยได้รับแชมป์แข่งขันซัดต้มมาแล้ว นับเป็นการแข่งขันครั้งแรกหลังห่างหายจากการจัดงานประเพณีชักพระไป 2 ปีจากสถานการณ์โควิด-19 การแข่งขันเริ่มต้นด้วยการชี้แจงกติกา พร้อมกับมีการจับสลากเพื่อหาคู่แข่งขันในรอบคัดเลือก เพื่อเข้าสู่รอบชิง ซึ่งผู้เข้าแข่งขันแต่ละคน จะได้รับแจกต้มสามเหลี่ยม ที่ทำด้วยดินเหนียว  คนละ 5 ลูกพร้อมกับกะละมังใส่ต้ม  และจะต้องไหว้ครูก่อนแข่งขัน จากนั้นแต่ละฝ่ายจะขึ้นไปยืนบนโต๊ะ ตามระยะห่างที่กรรรมการกำหนด หลังกรรมการเป่านกหวีด แต่ละคนก็จะต้องซัดต้มเข้าใส่กัน ใครซัดถูกคู่ต่อสู้ได้มากกว่าก็จะชนะไปการซัดต้มจะต้องใช้ทั้งไหวพริบ สายตา ที่จดจ้องคู่ต่อสู้อยู่ตลอดเวลา พร้อมทั้งคอยหลบหลีก ด้วยความรวดเร็ว เพื่อไม่ให้โดนซัดต้มใส่ โดยห้ามใช้มือปัดป้อง หากผู้เข้าแข่งขันหล่นจากโต๊ะก่อนต้มหมดก็จะถือว่าแพ้ฟาวล์ไป ขณะที่รางวัลการแข่งขันผู้ชนะเลิศแต่ละประเภท  ชาย- หญิง จะได้รับเงินสด จำนวน 1,000 บาท เป็นขวัญกำลังใจ ส่วนรองชนะเลิศได้รับเงินสด  จำนวน 700 บาท สำหรับการแข่งขันครั้งนี้ ได้สร้างความสนุกสนานและรอยยิ้มให้กับผู้ชม และยังเป็นการอนุรักษ์การละเล่นพื้นบ้าน ประเพณีท้องถิ่นภาคใต้ งานชักพระ เทศกาลออกพรรษา และก่อให้เกิดความรัก ความสามัคคี ของคนในพื้นที่อีกด้วยประเพณีซัดต้มมีที่มาอันเกี่ยวข้องกับประเพณีลากพระ ในสมัยพุทธกาลเมื่อพระพุทธเจ้า  เสด็จกลับจากจำพรรษา ณ สวรรค์ชั้นดาวดึงส์ ลงมายังโลกมนุษย์ซึ่งตรงกับวันแรม 1 ค่ำ เดือน 11 จะมีพุทธศาสนิกชนรอเข้าเฝ้าเพื่อถวายภัตตาหารแด่พระพุทธองค์ แต่เนื่องจากพุทธศาสนิกชนมีเป็นจำนวนมาก ทำให้ไม่สามารถถวายภัตตาหารได้อย่างใกล้ชิด จึงได้มีการนำใบไม้มาห่อหุ้มภัตตาหาร ซึ่งเรียกกันว่า "ข้าวต้ม" หรือ "ต้ม" และพยายามโยนต้มเหล่านั้นให้ลงบาตร แต่การโยนทำให้ต้มพลาดไปถูกเหล่าพุทธศาสนิกชนด้วยกันเอง ต่อมาจึงกลายเป็นการละเล่นซัดต้มและพัฒนาเป็นการแข่งขันซัดต้ม ดังกล่าว